*Projekts*

2018. gada Noteikumi Nr.

Rīgā (prot. Nr.   §)

**Grozījumi Ministru kabineta 2012. gada 26.****jūnija noteikumos** **Nr. 444 "Kārtība, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus"**

Izdoti saskaņā ar

Tiesu izpildītāju likuma 74. panta otro daļu

1. Izdarīt Ministru kabineta 2012. gada 26. jūnija noteikumos Nr. 444 "Kārtība, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus" (Latvijas Vēstnesis, 2012, 102. nr; 2018, 147. nr.) šādus grozījumus:

1.1. Izteikt noteikumu nosaukumu šādā redakcijā:

"**Zvērināta tiesu izpildītāja veiktas dokumentu piegādes noteikumi**".

1.2. Izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar Tiesu izpildītāju likuma 74. panta otro un sesto daļu".

1.3. Izteikt 1. punktu šādā redakcijā"

"1. Noteikumi nosaka:

1.1 kārtību, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus (turpmāk – dokuments);

1.2. kārtību, kādā Latvijas Zvērinātu tiesu izpildītāju padome izvērtē ārvalsts kompetentās iestādes atbilstoši Eiropas Parlamenta un Padomes regulai Nr. 1393/2007 (turpmāk – Regula Nr. 1393/2007) un Hāgas 1965. gada konvencijai par tiesas un ārpustiesas dokumentu izsniegšanu civillietās un komerclietās (turpmāk – Hāgas 1965. gada konvencija) iesniegtu lūgumu par tiesas vai ārpustiesas dokumentu izsniegšanu (turpmāk – ārvalsts dokumenta izsniegšanas lūgums);

1.3. kārtību, kādā zvērināts tiesu izpildītājs, pamatojoties uz šo noteikumu 1.2. apakšpunktā minēto lūgumu personai, kuras deklarētā dzīvesvieta, dzīvesvieta, atrašanās vieta vai juridiskā adrese ir Latvijā un kuras adrese ir zināma, izsniedz tiesas un ārpustiesas civillietu un komerclietu dokumentus (turpmāk - ārvalsts dokuments);

1.4. Latvijas Zvērinātu tiesu izpildītāju padomes izdevumu, kas saistīti ar dokumentu saņēmējas iestādes funkcijas veikšanu, apmēru un to segšanas kārtību, kā arī ar ārvalsts dokumentu izsniegšanas lūgumu izpildi saistīto izdevumu segšanas kārtību."

1.4. Papildināt noteikumus ar V. sadaļu šādā redakcijā:

**"V. Dokumentu piegāde Latvijā saskaņā ar ārvalsts dokumentu izsniegšanas lūgumu**

18. Ārvalsts dokumentu piegādei Latvijā piemēro šo noteikumu I., III. un IV. sadaļu, ievērojot šajā sadaļā paredzētos izņēmumus.

19. Zvērināta tiesu izpildītāja amata atlīdzību takses apmērā, kā arī naudas summu zvērināta tiesu izpildītāja amata darbības veikšanai nepieciešamo izdevumu segšanai normatīvajos aktos noteiktajā apmērā un to Latvijas Zvērinātu tiesu izpildītāju padomes izdevumu segšanai, kas saistīti ar dokumentu saņēmējas iestādes funkcijas veikšanu, ārvalsts kompetentā iestāde iemaksā Latvijas Zvērinātu tiesu izpildītāju padomes norēķinu kontā vienlaikus ar ārvalsts dokumentu izsniegšanas lūguma iesniegšanu Latvijas Zvērinātu tiesu izpildītāju padomē. Ārvalsts dokumentu izsniegšanas lūgumam pievienojams dokuments, kas apliecina ar ārvalsts kompetentās iestādes lūguma izpildi saistīto izdevumu nomaksu.

20. Izdevumus, kas rodas Latvijas Zvērinātu tiesu izpildītāju padomei saistībā ar ārvalsts dokumentu saņēmējas iestādes funkcijas veikšanu, sedz 45 *euro* apmērā.

21. Regulas Nr. 1393/2007 11. panta 2. punkta b) apakšpunktā un Hāgas 1965. gada konvencijas 12. panta otrās daļas b) apakšpunktā paredzētajos gadījumos Latvijas Zvērinātu tiesu izpildītāju padome pirms ārvalsts dokumentu izsniegšanas lūguma izpildes uzsākšanas paziņo ārvalsts kompetentajai iestādei par ārvalsts dokumenta izsniegšanas lūguma izpildes papildus izmaksām, kas sedzamas saistībā ar ārvalsts dokumenta izsniegšanu, izmantojot iesniedzēja norādīto īpašo izsniegšanas metodi, un termiņu minēto izmaksu segšanai, kas nav mazāks par divām nedēļām. Ārvalsts dokumenta izsniegšanas lūguma tālāku izpildi atliek līdz brīdim, kad veikta pilnīga ar ārvalsts kompetentās iestādes lūguma izpildi saistīto izdevumu nomaksa. Ja nepieciešams, Latvijas Zvērinātu tiesu izpildītāju padome tās noteikto termiņu papildus izmaksu segšanai var pagarināt.

22. Ārvalsts dokumenta izsniegšanas lūgumu Latvijas Zvērinātu tiesu izpildītāju padome pieņem un dokumenta izsniegšanas vai neizsniegšanas apliecinājumu kompetentajai ārvalsts iestādei nosūta kā pasta sūtījumu vai, ja tas iespējams, kā elektronisku pasta sūtījumu, kas parakstīts ar drošu elektronisko parakstu. Citus Regulā Nr. 1393/2007 un Hāgas 1965. gada konvencijā paredzētos paziņojumus Latvijas Zvērinātu tiesu izpildītāju padome var pieņemt un nosūtīt arī elektroniskā pasta vai faksa sūtījuma veidā.

23. Saskaņā ar Regulas Nr. 1393/2007 2., 4. un 10. pantu ārvalsts dokumentu izsniegšanas lūgumu un dokumentu izsniegšanas apliecinājumu un citas Regulas Nr. 1393/2007 paredzētās veidlapas un saskaņā ar Hāgas 1965. gada konvenciju iesniegtu dokumentu izsniegšanas lūgumu, apliecinājumu un izsniedzamo dokumentu pārskatu Latvijas Zvērinātu tiesu izpildītāju padome pieņem, ja šie dokumenti sagatavoti valsts valodā vai angļu valodā. Latvijas Zvērinātu tiesu izpildītāju padome un zvērināts tiesu izpildītājs, kurš izpilda ārvalsts kompetentās iestādes lūgumu, Regulā Nr. 1393/2007 un Hāgas 1965. gada konvencijā paredzētās veidlapas aizpilda angļu valodā.

24. Ārvalsts dokumentu izsniegšanas lūguma atbilstību Regulas Nr. 1393/2007 un Hāgas 1965. gada konvencijas prasībām Latvijas Zvērinātu tiesu izpildītāju padome izvērtē ne vēlāk kā septiņu dienu laikā no tā saņemšanas dienas.

25. Ja Latvijas Zvērinātu tiesu izpildītāju padome konstatē, ka ārvalsts dokumentu izsniegšanas lūgums atbilst attiecīgi Regulas Nr. 1393/2007 un Hāgas 1965. gada konvekcijas darbības jomai un prasītajiem formālajiem nosacījumiem, tā ārvalsts dokumentu izsniegšanas lūgumu un izsniedzamos ārvalsts dokumentus nosūta izpildei zvērinātam tiesu izpildītājam, kura darbības teritorijā atrodas ārvalsts dokumenta piegādes adrese. Ārvalsts dokumentu izsniegšanas lūgumu un izsniedzamos ārvalsts dokumentus zvērinātam tiesu izpildītājam nosūta ar vēstuli, tajā norādot termiņus, kādā ārvalsts dokumentu izsniegšana veicama, un citus ārvalsts dokumenta piegādes nosacījumus, ja tādi ārvalsts dokumentu izsniegšanas lūgumā norādīti.

26. Vienlaikus ar ārvalsts dokumentu izsniegšanas lūguma un izsniedzamo ārvalsts dokumentu nosūtīšanu zvērinātam tiesu izpildītājam piegādes veikšanai, Latvijas Zvērinātu tiesu izpildītāju padome pārskaita konkrētā zvērināta tiesu izpildītāja saimnieciskās darbības kontā Latvijas Zvērinātu tiesu izpildītāju padomes norēķinu kontā ārvalsts kompetentās iestādes iemaksāto zvērināta tiesu izpildītāja amata atlīdzību takses apmērā un naudas summu zvērināta tiesu izpildītāja amata darbību veikšanai nepieciešamo izdevumu segšanai.

27. Vienlaikus ar ārvalsts dokumentu izsniegšanas lūguma un izsniedzamo ārvalsts dokumentu nosūtīšanu zvērinātam tiesu izpildītājam Latvijas Zvērinātu tiesu izpildītāju padome, izmantojot elektronisko pastu vai faksu, nosūta ārvalsts kompetentajai iestādei apstiprinājumu par ārvalsts dokumentu izsniegšanas lūguma saņemšanu un nodošanu izpildei.

28. Ārvalsts dokumentu izsniedz ārvalsts dokumentu izsniegšanas lūgumā norādītajā adresāta adresē.

29. Ja ārvalsts dokumentu izsniegšanas lūgumā norādītā adresāta – fiziskas personas, adrese acīmredzami ir nepilnīga (piemēram, iztrūkst adreses daļa) vai norādīta neprecīzi (piemēram, pieļautas pārrakstīšanās kļūdas), Latvijas Zvērinātu tiesu izpildītāju padome var precizēt ārvalsts dokumenta piegādes adresi, tai skaitā, ja nepieciešams un iespējams, pārbaudot adresāta adresi Iedzīvotāju reģistrā. Ja datu pārbaudes rezultātā Latvijas Zvērinātu tiesu izpildītāju padome konstatē, ka Iedzīvotāju reģistrā kā adresāta dzīvesvietas adrese norādīta no ārvalsts dokumentu izsniegšanas lūguma norādītās acīmredzami atšķirīga adrese, Latvijas Zvērinātu tiesu izpildītāju padome ārvalsts dokumentu izsniegšanas lūgumu un izsniedzamos dokumentus atgriež ārvalsts kompetentajai iestādei bez izpildes, vienlaikus ārvalsts kompetento iestādi informējot par ārvalsts dokumentu izsniegšanas lūguma pārbaudes laikā konstatētajiem apstākļiem.

30. Ja ārvalsts dokumentu izsniegšanas lūgumā norādītais adresāts ir juridiska persona, Latvijas Zvērinātu tiesu izpildītāju padome no Uzņēmuma reģistra datiem noskaidro adresāta aktuālo juridisko adresi. Ja adresāta juridiskā adrese atšķiras no ārvalsts dokumentu izsniegšanas lūgumā norādītās, ārvalsts dokumenti izsniedzami adresāta aktuālajā juridiskajā adresē.

31. Latvijas Zvērinātu tiesu izpildītāju padome ārvalsts dokumentu izsniegšanas lūgumu un ārvalsts dokumentu nosūta atpakaļ ārvalsts kompetentajai iestādei, ja tā konstatē, ka:

31.1. ārvalsts dokumentu izsniegšanas lūgums acīmredzami neatbilst attiecīgi Regulas Nr. 1393/2007 vai Hāgas 1965. gada konvencijas darbības jomai;

31.2. prasīto formālo nosacījumu pārkāpumu dēļ dokumentu izsniegšana nav iespējama;

31.3. ārvalsts dokumentu izsniegšanas lūgumam nav pievienots dokuments, kas apliecina ar ārvalsts dokumentu izsniegšanas lūguma izpildi saistīto izdevumu nomaksu vai maksājums, tai skaitā, šo noteikumu 21. punktā minēto izdevumu segšanai nav saņemts.

32. Šo noteikumu 31. punktā minētajā gadījumā Latvijas Zvērinātu tiesu izpildītāju padome Regulas Nr. 1393/2007 I pielikumā paredzētajā paziņojumā vai Hāgas 1965. gada konvencijas pielikumā pievienotajā apliecinājumā norāda ārvalsts dokumenta atpakaļsūtīšanas iemeslu un šo paziņojumu ārvalsts kompetentajai iestādei nosūta pa pastu kopā ar ārvalsts dokumentu izsniegšanas lūgumu un tam pievienotajiem dokumentiem, atmaksājot ar ārvalsts dokumentu izsniegšanas lūguma izpildi saistītos izdevumus, ja tādi ir iemaksāti.

33. Ja ārvalsts dokumentu izsniegšanas lūgums Latvijā saņemts, izmantojot konsulāros vai diplomātiskos kanālus, Latvijas Zvērinātu tiesu izpildītāju padome šajā sadaļā minēto saziņu un dokumentu nosūtīšanu veic ar tās Latvijas iestādes starpniecību, kura Latvijas Zvērinātu tiesu izpildītāju padomei nosūtījusi konkrēto ārvalsts dokumentu izsniegšanas lūgumu.

34. Ārvalsts dokumentu izsniegšanas lūguma izpildi zvērināts tiesu izpildītājs uzsāk nekavējoties pēc ārvalsts dokumentu izsniegšanas lūguma un ārvalsts dokumentu saņemšanas no Latvijas Zvērinātu tiesu izpildītāju padomes.

35. Ārvalsts dokumenta piegādi zvērināts tiesu izpildītājs veic uz šo noteikumu 25. punktā minētajā Latvijas Zvērinātu tiesu izpildītāju padomes vēstulē norādīto ārvalsts dokumenta piegādes adresi.

36. Ja šo noteikumu 25. punktā minētajā Latvijas Zvērinātu tiesu izpildītāju padomes vēstulē norādīta īpaša ārvalsts dokumenta piegādes kārtība (piemēram, dokuments piegādājams noteiktā termiņā, dokumentu atļauts izsniegt tikai adresātam vai citi noteikumi), zvērināts tiesu izpildītājs, piegādājot ārvalsts dokumentu, ņem to vērā.

37. Ja ārvalsts dokuments izsniedzams saskaņā ar Regulu Nr. 1393/2007 iesniegtu ārvalsts dokumentu izsniegšanas lūgumu, zvērināts tiesu izpildītājs kopā ar ārvalsts dokumentu, adresātam izsniedz Regulas Nr. 1393/2007 II. pielikumā noteikto informāciju par adresāta tiesībām atteikties pieņemt ārvalsts dokumentu, vienlaikus izskaidrojot, ka adresāts var atteikties pieņemt ārvalsts dokumentu tā izsniegšanas brīdī vai nedēļas laikā no izsniegšanas dienas, nosūtot ārvalsts dokumentu atpakaļ zvērinātam tiesu izpildītājam, ja ārvalsts dokuments nav uzrakstīts latviešu valodā vai valodā, ko adresāts saprot, vai ārvalsts dokumentam nav pievienots tulkojums šādā valodā, un aizpilda Regulas Nr. 1393/2007 I pielikumā paredzēto dokumentu izsniegšanas apliecinājumu.

38. Regulas Nr. 1393/2007 I pielikumā paredzēto dokumentu izsniegšanas apliecinājumu kopā ar izsniegtā ārvalsts dokumenta kopiju, ja tāda ārvalsts dokumentu izsniegšanas lūgumam pievienota, un šo noteikumu 14. punktā minēto aktu zvērināts tiesu izpildītājs nosūta Latvijas Zvērinātu tiesu izpildītāju padomei. Latvijas Zvērinātu tiesu izpildītāju padome par ārvalsts dokumenta izsniegšanu informē kompetento ārvalsts iestādi, nosūtot no zvērināta tiesu izpildītāja saņemtos dokumentus kā pasta sūtījumu vai, ja tas iespējams, elektronisku pasta sūtījumu, kas parakstīts ar drošu elektronisko parakstu.

39. Ja ārvalsts dokumentu izsniegšanas lūgumu, kas iesniegts saskaņā ar Regulu Nr. 1393/2007, nav iespējams izpildīt mēneša laikā no dienas, kad tas saņemts Latvijas Zvērinātu tiesu izpildītāju padomē, bet zvērināta tiesu izpildītāja ieskatā ārvalsts dokumenta izsniegšana saprātīgā laikposmā ir iespējama, zvērināts tiesu izpildītājs nekavējoties aizpilda Regulas Nr. 1393/2007 I pielikumā paredzētā dokumenta izsniegšanas vai neizsniegšanas apliecinājuma 13. punktu un nosūta to Latvijas Zvērinātu tiesu izpildītāju padomei, norādot iemeslus, kas kavē ārvalsts dokumenta izsniegšanu, kā arī apstākļiem, kas liecina, ka dokumenta izsniegšana saprātīgā laikposmā būtu iespējama. Latvijas Zvērinātu tiesu izpildītāju padome pasta sūtījumā vai elektroniskā pasta sūtījumā no zvērināta tiesu izpildītāja saņemto apliecinājumu nosūta ārvalsts kompetentajai iestādei. Ja ārvalsts kompetentā iestāde informē, ka ārvalsts dokumenta izsniegšanas lūguma izpilde nav turpināma, Latvijas Zvērinātu tiesu izpildītāju padome par to informē zvērinātu tiesu izpildītāju.

40. Ja ārvalsts dokumenta izsniegšanas lūguma, kas iesniegts saskaņā ar Regulu Nr. 1393/2007, izpilde nav iespējama, kā arī gadījumos, kad ārvalsts dokumenta izsniegšanas lūgumā norādītajā termiņā adresāts atteicies pieņemt ārvalsts dokumentus vai pieņēmis tikai daļu no piegādājamajiem ārvalsts dokumentiem, zvērināts tiesu izpildītājs aizpilda Regulas Nr. 1393/2007 I pielikumā paredzētā dokumentu izsniegšanas vai neizsniegšanas apliecinājuma 14. vai 15. punktu un kopā ar neizsniegtajiem ārvalsts dokumentiem nosūta Latvijas Zvērinātu tiesu izpildītāju padomei. Latvijas Zvērinātu tiesu izpildītāju padome no zvērināta tiesu izpildītāja saņemto apliecinājumu un ārvalsts dokumentus kā pasta sūtījumu vai, ja tas iespējams, elektronisku pasta sūtījumu, kas parakstīts ar drošu elektronisko parakstu, nosūta ārvalsts kompetentajai iestādei.

41. Ja ārvalsts dokuments izsniedzams saskaņā ar Hāgas 1965. gada konvenciju iesniegtu ārvalsts dokumenta izsniegšanas lūgumu, zvērināts tiesu izpildītājs kopā ar ārvalsts dokumentu adresātam izsniedz rakstveidā noformētu informāciju par adresāta tiesībām atteikties pieņemt ārvalsts dokumentu, vienlaikus izskaidrojot, ka adresāts var atteikties pieņemt ārvalsts dokumentu tā izsniegšanas brīdī vai nedēļas laikā no izsniegšanas dienas, nosūtot ārvalsts dokumentu atpakaļ zvērinātam tiesu izpildītājam, ja ārvalsts dokuments nav uzrakstīts latviešu valodā vai valodā, ko adresāts saprot, vai ārvalsts dokumentam nav pievienots tulkojums šāda valodā, paziņojot zvērinātam tiesu izpildītājam par valodu, kuru adresāts saprot.

42. Ja ārvalsts dokuments, kas izsniedzams saskaņā ar Hāgas 1965. gada konvenciju, adresātam izsniegts, zvērināts tiesu izpildītājs attiecīgi aizpilda Hāgas 1965. gada konvencijai pielikumā pievienoto apliecinājumu un nosūta to Latvijas Zvērinātu tiesu izpildītāju padomei. Latvijas Zvērinātu tiesu izpildītāju padome saskaņā ar Hāgas 1965. gada konvencijas 6. pantu pasta sūtījumā apliecinājumu un visu dokumentu otru eksemplāru nosūta ārvalsts kompetentajai iestādei.

43. Ja ārvalsts dokumentu izsniegšanas lūgumu, kas iesniegts saskaņā ar Hāgas 1965. gada konvenciju, nav iespējams izpildīt, adresāts atteicies pieņemt ārvalsts dokumentus vai pieņēmis tikai daļu no piegādājamajiem ārvalsts dokumentiem, zvērināts tiesu izpildītājs attiecīgi aizpilda Hāgas 1965. gada konvencijai pielikumā pievienoto apliecinājumu, norādot dokumentu izsniegšanas lūguma neizpildes vai daļējas izpildes iemeslus, un kopā ar neizsniegtajiem ārvalstu dokumentiem nosūta Latvijas Zvērinātu tiesu izpildītāju padomei. Latvijas Zvērinātu tiesu izpildītāju padome saskaņā ar Hāgas 1965. gada konvencijas 6. pantu pasta sūtījumā apliecinājumu un saņemtos dokumentus, kā arī dokumentu otru eksemplāru nosūta ārvalsts kompetentajai iestādei.

44. Ja ārvalsts dokumentu nav izdevies izsniegt ārvalsts dokumentu izsniegšanas lūgumā norādītajā adresē, bet zvērināts tiesu izpildītājs, izpildot ārvalsts dokumentu izsniegšanas lūgumu, ieguvis informāciju par citu adresi, kurā adresāts varētu būt sastopams, zvērināts tiesu izpildītājs par to informē Latvijas Zvērinātu tiesu izpildītāju padomi. Šādā gadījumā Latvijas Zvērinātu tiesu izpildītāju padome šo noteikumu 40. un 43. punktā noteiktajā kārtībā nosūtot ārvalsts dokumentu bez izpildes atpakaļ ārvalsts kompetentajai iestādei, vienlaikus informē ārvalsts kompetento iestādi par zvērināta tiesu izpildītāja konstatēto. Saņemot ārvalsts kompetentās iestādes atkārtotu tā paša ārvalsts dokumentu izsniegšanas lūgumu (ar citu adresi), lūgums izvērtējams un nododams izpildei šajos noteikumos noteiktajā kārtībā kā jauns ārvalsts dokumentu izsniegšanas lūgums.

2. Noteikumi stājas spēkā 2019. gada 1. janvārī.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs